Mətanət Məmmədova

Mətanət Elmixan qızı Məmmədova (tam adı:Məmmədova Mətanət Elmixan qızı) — Naxçıvan Muxtar Respublikasının "Əməkdar jurnalisti" (2008), Azərbaycan Respublikasının "Əməkdar jurnalisti" (2020), Azərbaycan Yazıçılar Birliyinin üzvü.

 Həyatı 
Məmmədova Mətanət Elmixan qızı 10 mart 1973-cü ildə Naxçıvan Muxtar Respublikasının Şahbuz rayonunun Şahbuz qəsəbəsində (indiki Şahbuz şəhəri) anadan olub. 1980–1990-cı illərdə Şahbuz qəsəbə orta məktəbində təhsil alıb. 1991–1997-ci illərdə Bakı Dövlət Universitetinin Jurnalistika fakültəsində jurnalistika ixtisası üzrə təhsil alıb.

Ailədir. İki övladı var.

 Əmək fəaliyyəti 
1990–2011-ci illərdə Şahbuz rayonunda nəşr olunan "Oğuz səsi" qəzeti redaksiyasında müxbir, məsul katib və redaktor vəzifələrində çalışıb. 2011–2017-ci illərdə Şahbuz Rayon İcra Hakimiyyəti başçısının müavini-İctimai-siyasi və humanitar məsələlər şöbəsinin müdiri vəzifəsində çalışıb. 2017–2020-ci illərdə Naxçıvan Muxtar Respublikası Ali Məclisinin orqanı olan "Şərq qapısı" qəzetində müxbir və baş redaktorun müavini vəzifələrində işləyib. Çalışdığı mətbu orqanlarda, eyni zamanda ölkə mətbuatında bütün qəzet janrlarında, xüsusilə publisistik janrda yüzlərlə yazısı dərc olunub. "Nuhçıxan" İnformasiya Agentliyinin köşə yazarı olub.
2020-ci ildən 2021-ci ilədək Naxçıvan Muxtar Respublikası Ali Məclisi Aparatının Mətbuat və ictimaiyyətlə əlaqələr şöbəsində baş məsləhətçi vəzifəsində çalışıb. Dövlət qulluğunun kiçik müşaviridir. 2021-ci ildən "Səs" qəzetində çalışır.

 Üzvü olduğu təşkilatlar 
 2000-ci ildən Yeni Azərbaycan Partiyasının üzvüdür,
 Azərbaycan Jurnalistlər Birliyinin üzvüdür.

 Təltifləri 
7 mart 2008-ci ildə Naxçıvan Muxtar Respublikasının "Əməkdar jurnalisti", 22 iyul 2020-ci ildə Azərbaycan Respublikasının "Əməkdar jurnalisti" fəxri adlarına layiq görülüb. "Blokada Naxçıvanı" adlı ikicildlik kitabına görə Ali Məclis Sədrinin 8 fevral 2021-ci il tarixli Sərəncamına əsasən Naxçıvan Muxtar Respublika mükafatı alıb.

 Kitabları 
2010-cu ildə "Qəzet jurnalistikası", 2020-ci ildə "Naxçıvanın publisistik xəritəsi (Kitab Naxçıvan Dövlət Universitetinin Jurnalistika ixtisasında dərs vəsaiti kimi istifadə edilir), 2020-ci ildə "Naxçıvan blokadası" ikicildliyi, 2021-ci ildə "Qarabağ dastanı" adlı kitabları dərc olunub.

 İstinadlar